CELEX: 52014XG1205(01)
Language: bg
Date: 2014-12-05
Title: Заключения на Съвета и на представителите на правителствата на държавите членки, заседаващи в рамките на Съвета, относно спорта като двигател на иновациите и икономическия растеж

5.12.2014   
            
            
               BG
            
            
               Официален вестник на Европейския съюз
            
            
               C 436/2
            
         Заключения на Съвета и на представителите на правителствата на държавите членки, заседаващи в рамките на Съвета, относно спорта като двигател на иновациите и икономическия растеж
   (2014/C 436/02)
   СЪВЕТЪТ НА ЕВРОПЕЙСКИЯ СЪЮЗ И ПРЕДСТАВИТЕЛИТЕ НА ПРАВИТЕЛСТВАТА НА ДЪРЖАВИТЕ ЧЛЕНКИ,
   I.   КАТО ПРИПОМНЯТ, ЧЕ
   
            
               1.
            
            
               В заключенията на Съвета от 26 ноември 2013 г. относно приноса на спорта за икономиката на ЕС, и по-специално за справянето с младежката безработица и социалното приобщаване, се признава потенциалът на спорта за създаване на работни места и подпомагане на местното икономическо развитие, наред с разпростирането на неговото въздействие и върху други сектори (1).
            
         
            
               2.
            
            
               На 21 май 2014 г. Съветът прие втори работен план на Европейския съюз за спорта за периода 2014—2017 г., в който се подчертава важният принос на спорта за общите цели на стратегията „Европа 2020“, предвид сериозния потенциал на сектора за принос към интелигентен, устойчив и приобщаващ растеж и създаването на нови работни места, и който включва, с оглед постигането на същите цели, икономическите ползи от спорта и иновациите като една от приоритетните си теми (2).
            
         
            
               3.
            
            
               Спортът е икономически сектор със съществена значимост за Европейския съюз, представляващ 1,76 % от брутната добавена стойност в ЕС (3) и достигащ дял в националните икономики, който е сравним с дела на селското стопанство, лесовъдството и рибарството, взети заедно. Освен това пряко въздействие, посредством мултипликационния ефект се създава по непряк път дял, възлизащ на 1,22 % от брутната добавена стойност в ЕС. По отношение на пазара на труда свързаната със спорта заетост представлява дял от 2,12 % от общата заетост в ЕС. Освен това свързаната със сектора на спорта икономика се оказва изключително устойчива на икономически кризи (4).
            
         II.   КАТО ИМАТ ПРЕДВИД, ЧЕ
   
            
               4.
            
            
               Спортът, който представлява най-широкото неправителствено движение в Европа, е важен двигател на иновациите. Движен от напрегната надпревара, спортът се характеризира с предварително заложен вътрешен стимул, който мотивира състезателите непрекъснато да подобряват резултатите и високите постижения.
            
         
            
               5.
            
            
               Много спортове привличат съществени финансови ресурси посредством спонсорство и продажба на права на излъчване, като по този начин могат да инвестират сериозни средства в разработването на иновативно оборудване и иновативни материали, които осигуряват на състезателите или на отборите предимство в надпреварата.
            
         
            
               6.
            
            
               Това съчетаване на напрегната надпревара и наличие на финансови ресурси превърна спорта в индустрия, отличаваща се с непрестанни и бързи вълни на иновации. Иновациите превърнаха свързаните със спорта технологии във водещи в определени области на приложните науки: текстилни технологии, механика на човешките движения, нови материали, сензори, задвижващи механизми, съобразен с човека дизайн и други.
            
         
            
               7.
            
            
               Видно е също, че иновациите в спорта могат да оказват въздействие и върху други сектори на икономиката. Налице са вече подходящи примери за поливалентни иновации в областта на спорта, които са пренесени в други сектори, като по този начин са на разположение на широк кръг потребители. Например в секторите на производството, електрониката, информационните технологии/софтуера, здравеопазването и здравното обслужване, храните и напитките, туризма, образованието, увеселителната индустрия и автомобилната промишленост.
            
         
            
               8.
            
            
               Спортът е сектор, отличаващ се с висок темп на научните изследвания и иновациите, тъй като е стимулиран от нарастващия стремеж към подобряване на резултатите, предотвратяване на травмите, персонализиран дизайн и пригодност за масово потребление, както и от потребността от постигане на устойчивост по цялата верига на доставките. Освен това, посредством проектиране и анализ, спортът използва и обединява множество научни дисциплини, включително материалознание и инженерни науки, аеродинамика, хидродинамика, термодинамика, биомеханика, електроника, компютърни науки и други.
            
         
            
               9.
            
            
               Големите спортни събития имат потенциал да допринесат значително за местната, регионалната и националната икономика. Ето защо те могат да послужат като платформа за стартиране и разработване на нови продукти и услуги, включително социални иновации (5).
            
         III.   ОТЧИТАТ, ЧЕ
   
            
               10.
            
            
               Спортът може да допринесе за усилията на ЕС за преодоляване на настоящите икономически затруднения, тъй като е развиващ се сектор и до голяма степен е устойчив на икономическите цикли.
            
         
            
               11.
            
            
               Слабостите в системите на научните изследвания и иновациите в ЕС могат да блокират потенциала за растеж, а спортът би могъл да се превърне във важен двигател за намаляване на изоставането на ЕС в областта на иновациите.
            
         
            
               12.
            
            
               В „Хоризонт 2020“ — новата програма на ЕС за научни изследвания и иновации, с която се осъществява Съюзът за иновации (водещата инициатива на ЕС за 2020 г., предназначена да се гарантира глобалната конкурентоспособност на Европа), се отчита ключовото значение на стратегическото инвестиране в технологии и авангардни материали (6). Следователно тя представлява полезен инструмент в областта на спорта. Освен това COSME, програмата на ЕС за конкурентоспособност на предприятията и малките и средните предприятия, може да допринесе за създаване на предприятия и за растеж, като подпомага, наред с другото, изграждането на клъстери и интернационализацията в областта на спорта (7).
            
         
            
               13.
            
            
               Клъстерите в областта на спорта могат да създадат благоприятна среда не само за насърчаване на спорта и физическата активност, но и за иновации при продуктите и създаване на предприятия (8).
            
         
            
               14.
            
            
               Правата на интелектуална собственост в областта на спорта представляват важни източници на приходи за отделните спортове. Нарушаването на правата на интелектуална собственост може да попречи на инвестирането в иновации (9).
            
         
            
               15.
            
            
               По-доброто разбиране на преките и непреките последици от свързаните със спорта дейности за европейската икономика може да доведе до по-успешно използване на потенциала на спорта във връзка с растежа и заетостта и като двигател за иновации, а също и до извличане на максимална полза както от страничните въздействия на разходите за спорт и инвестирането в спорт, така и от експлоатацията на наличната спортна инфраструктура чрез прилагане на иновативни и разходно ефективни подходи.
            
         
            
               16.
            
            
               Мерките за подобряване на достъпа до международните пазари оказват положително въздействие и върху спортния сектор на ЕС.
            
         IV.   В ТОЗИ КОНТЕКСТ ПРИКАНВАТ ДЪРЖАВИТЕ ЧЛЕНКИ, ПРИ НАДЛЕЖНО СПАЗВАНЕ НА ПРИНЦИПА НА СУБСИДИАРНОСТ:
   
            
               17.
            
            
               Да насърчават при целесъобразност създаването и разработването на междусекторни и трансгранични клъстери с участието на местни администрации, университети, научноизследователски центрове, организации от промишлеността и спорта, специализирани в научноизследователската и развойната дейност, трансфера на технологии и иновативните решения в сектора на спорта, които имат активен принос за икономиката като цяло, улеснявайки въздействието върху други сектори. Подобно сътрудничество би могло да се подпомага по-специално по линия на трансграничните програми, финансирани от европейските структурни фондове.
            
         
            
               18.
            
            
               Да насърчават инициативи, които биха допринесли за стимулиране на растежа и за по-успешно проучване на иновативния потенциал на спорта в полза на икономиката като цяло и за засилване на страничните въздействия посредством насърчаването и улесняването, наред с другото, на трансфера и въвеждането на технологичните иновации от сектора на спорта в други сектори на икономиката. Това би могло да улесни достъпа на сектора на спорта до по-широк набор от източници на финансиране, като например иновативни източници на финансиране и рисков капитал, с оглед на финансовата му самостоятелност.
            
         
            
               19.
            
            
               Да подпомагат и стимулират иновациите, достъпа до устойчиво финансиране и предприемаческата среда в полза на спорта и свързаните със спорта сектори.
            
         
            
               20.
            
            
               Да разпространяват помежду си информация и обменят положителния натрупан опит и добри практики в европейски контекст относно начините за създаване и подпомагане на стратегически партньорства между ключови заинтересовани страни в различни области, с оглед на укрепване на ролята на спорта като двигател за иновациите и икономическия растеж.
            
         V.   ПРИКАНВАТ ДЪРЖАВИТЕ ЧЛЕНКИ, КОМИСИЯТА И ЗАИНТЕРЕСОВАНИТЕ СТРАНИ В СПОРТА, В РАМКИТЕ НА СЪОТВЕТНИТЕ СИ ОБЛАСТИ НА КОМПЕТЕНТНОСТ:
   
            
               21.
            
            
               Да осигурят условия за създаване на благоприятна среда за развитието на технологичните иновации в областта на спорта и да насърчават спорта като източник на растеж и заетост в съответните сектори.
            
         
            
               22.
            
            
               Да положат усилия за разработването на стратегии и междусекторни политики, насочени към провеждането на научни изследвания и постигането на иновации в областта на спорта, както и да използват възможностите за стимулиране на публично-частните партньорства по проекти за спортна инфраструктура, като подпомагат обмена на добри практики на равнище ЕС.
            
         VI.   ПРИКАНВАТ ДЪРЖАВИТЕ ЧЛЕНКИ И КОМИСИЯТА, В РАМКИТЕ НА СЪОТВЕТНИТЕ СИ ОБЛАСТИ НА КОМПЕТЕНТНОСТ И ПРИ НАДЛЕЖНОТО СПАЗВАНЕ НА ПРИНЦИПА НА СУБСИДИАРНОСТ:
   
            
               23.
            
            
               Да повишат осведомеността относно потенциала на спорта като „нов източник на растеж и заетост в Европа“ посредством информация и координация на национално равнище и на равнището на ЕС.
            
         
            
               24.
            
            
               Да насърчат използването при целесъобразност на инструментите на ЕС за финансиране, включително „Хоризонт 2020“, Еразъм+, Европейския фонд за регионално развитие (ЕФРР) и програмата на ЕС за конкурентоспособност на предприятията и малките и средните предприятия (COSME), за разработване на иновативни решения относно икономическото измерение на сектора на спорта (10) с цел да се постигне дългосрочно социално-икономическо въздействие; и да преценят има ли възможност да се осъществи по-нататъшен напредък за включването на свързаните със спорта научни изследвания и иновации в действащите схеми на ЕС за финансиране.
            
         VII.   ПРИКАНВАТ ЕВРОПЕЙСКАТА КОМИСИЯ:
   
            
               25.
            
            
               Да подпомага сътрудничеството посредством клъстери в областта на спорта между държавите членки, например по линия на COSME (11).
            
         
            
               26.
            
            
               Да проучи, в рамките на експертната група „Икономическо измерение“ (12), възможността да се направи преглед на съществуващите научни изследвания и да се съберат примери за добри практики от областта на иновациите в спорта, както и по въпросите на връзката между спорта и икономическия растеж, с цел да се събере и обмени успешен опит, свързан с иновативните и икономическите аспекти на спорта.
            
         
            
               27.
            
            
               Да продължи събирането на статистически данни и анализа на икономическата значимост на спорта.
            
         
            
               28.
            
            
               Да организира междусекторна проява на високо равнище относно приноса на спорта за иновациите и икономическия растеж, като се отчитат страничните му въздействия върху икономиката като цяло, въз основа на набелязани транснационални дейности, които могат да бъдат популяризирани и да се превърнат в основа за адекватна оценка.
            
         
            
               29.
            
            
               В контекста на европейската седмица на спорта да насърчи инициативи на лица и образувания, извършващи свързани със спорта предприемаческа дейност и научни изследвания, за да им се даде възможност да споделят постигнатия от тях напредък в тази област.
            
         
            
               30.
            
            
               Да включва при целесъобразност въпроси, отнасящи се до свързаните със спорта сектори и иновациите в областта на спорта, в рамките на двустранните си контакти и отношения с трети страни с цел да се подпомогнат секторите в ЕС, свързани със спорта, да оползотворяват по-успешно бъдещите възможности.
            
         
            
               31.
            
            
               Да подкрепя транснационални инициативи (като обмен на добри практики, проучвания, мрежи, проекти), свързани с изпълнението на стратегически действия на национално и международно равнище за по-успешно проучване на потенциала за иновации на спорта в полза на икономиката като цяло, в рамките на програмите за финансиране на ЕС, с акцент върху разширяването на страничните въздействия на спорта.
            
         
      (1)  http://www.consilium.europa.eu/uedocs/cms_data/docs/pressdata/en/educ/139733.pdf
   
      (2)  http://www.consilium.europa.eu/uedocs/cms_data/docs/pressdata/en/educ/142704.pdf
   
      (3)  Проучване на приноса на спорта за икономическия растеж и заетостта в ЕС, ноември 2012 г. http://ec.europa.eu/sport/library/studies/study-contribution-spors-economic-growth-final-rpt.pdf
   
      (4)  http://www.oecd.org/mcm/C-MIN(2013)1-ENG.pdf
   
      (5)  Социалните иновации следва да се разбират като нови стратегии, концепции, идеи и организационни модели, насочени към задоволяване на социални нужди от всякакъв характер — от условията на труд и образованието до развитието на общностите и общественото здраве — които разширяват и укрепват гражданското общество.
   
      (6)  http://ec.europa.eu/programmes/horizon2020/en/h2020-section/leadership-enabling-and-industrial-technologies
   
      (7)  http://ec.europa.eu/enterprise/initiatives/cosme/index_en.htm
   
      (8)  Клъстерите са групи специализирани предприятия и други участници в иновационни дейности, които са разположени в близост и сътрудничат тясно помежду си. Клъстерите са важни за създаването на работни места, тъй като 38 % от работните места в ЕС се намират в подобни регионални центрове.
   http://ec.europa.eu/enterprise/initiatives/cluster/index_en.htm
   
      (9)  През 2012 г. митническите служители в ЕС иззеха фалшифицирани спортни обувки на стойност над 36,5 милиона евро. Освен материалните стоки, нарушаването на правата на интелектуална собственост включва и непозволеното разпространение на материали, защитени от авторски права, в рамките на телевизионното излъчване на спортни прояви.
   
      (10)  Например използването на инструменти като обществените поръчки за иновации. Възлагането на обществени поръчки за иновативни продукти и услуги може да бъде важен инструмент в ръцете на регионалните власти за повишаване на ефективността и ефикасността на обществените услуги, за преодоляване на предизвикателствата и задоволяване на нуждите им. Иновациите създават условия за по-ефикасни обществени услуги и могат да способстват за изграждането на важна инфраструктура и предоставянето на жизненоважни услуги. Освен това преработените директиви за обществените поръчки (Директива 2014/23/ЕС за концесиите, Директива 2014/24/ЕС относно публичния сектор и Директива 2014/25/ЕС за комуналните услуги) предвиждат допълнителни инструменти, които държавите членки могат да използват за възлагане на иновативни, екологосъобразни или социални обществени поръчки.
   
      (11)  http://ec.europa.eu/enterprise/initiatives/cluster/internationalisation/index_en.htm
   
      (12)  Създадена съгласно европейския работен план за спорта за периода 2014—2017 г.